‘ઘર પછવાડેની ઘટનાઓ’,‘આકાશનો અધિકાર’,‘પડાવ’, ‘રાધા’ નામની રચનાઓ બહુધા પ્રકૃતિના પરિમાણો પ્રગટાવે છે. પક્ષીઓ, વૃક્ષો સાથેના લેખક પરિવારના ઉષ્માપૂર્ણ સંબંધો, લેખક જ નહીં પત્ની અને બંને બાળકો પણ કેવા આ સૌ સાથે એકરૂપ બની ગયા છે તે જાણીને આનંદ થાય છે. ગાંધીનગરમાં વસતા લેખકના પુત્ર ધર્મેન્દ્ર ત્રિવેદી આજે પણ પ્રકૃતિની જાળવણી માટે કેવા પ્રયત્નશીલ છે તે જાણીતું છે. એ સંસ્કાર ક્યાંથી કયા રૂપે મળ્યા તે આ નિબંધોમાં પ્રગટી આવે છે. કાબરનું બચ્ચુ, રાધા નામની લંગડી કૂતરી, પાનેલી મોટીના રેલ્વે સ્ટેશનના એ ક્વાટર પાછળના બગીચામાં આકાર લેતા પ્રસંગો મનભાવન રીતે આલેખાયા છે. એ આખોય પરિવેશ આપણાં ચિત્તમાં મૂર્ત થતો અનુભવાય છે.